Na temelju članaka 2., 48. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23), članka 37. Zakona o dadiljama („Narodne novine“ broj 37/13 i 98/19) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst, 1/18, 2/20 i 1/21), Gradsko vijeće Grada Koprivnice, na 2. sjednici održanoj 17.07.2025. godine, donijelo je

**P R O G R A M**

**o izmjenama i dopuni Programa javnih potreba u području predškolskog odgoja i obrazovanja Grada Koprivnice za 2025. godinu**

**Članak 1.**

U Programu javnih potreba u području predškolskog odgoja i obrazovanja Grada Koprivnice za 2025. godinu („Glasnik grada Koprivnice“ broj 10/24), u članku 2. stavku 1. brojka „12.677.113,00“ zamjenjuje se brojkom „12.854.948,00“.

U članku 2. stavku 2. brojka „7.135.713,00“ zamjenjuje se brojkom „7.368.548,00“ te se iza riječi „Dječji vrtić „Tratinčica“ Koprivnica“ dodaju riječi „Dječji vrtić „Medenjak“ Koprivnica“.

U članku 2. stavku 3. brojka „5.541.400,00“ zamjenjuje se brojkom „5.486.400,00“.

**Članak 2.**

U članku 3. stavak 1. iza riječi „Dječji vrtić „Tratinčica“ “ dodaju se riječi „Dječji vrtić „Medenjak“ „.

**Članak 3.**

Ovaj Program o izmjenama i dopuni Programa javnih potreba u području predškolskog odgoja i obrazovanja Grada Koprivnice za 2025. godinu stupa na snagu prvoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 400-01/24-01/0005

URBROJ: 2137-1-06-02/1-25-27

Koprivnica, 17.07.2025.

PREDSJEDNIK:

Ivan Pal, prof.

**OBRAZLOŽENJE**

1. **Zakonska osnova**

Pravna osnova za donošenje Programa o izmjenama i dopuni Programa javnih potreba u području predškolskog odgoja i obrazovanja Grada Koprivnice za 2024. godinu (u daljnjem tekstu: „Program“) sadržana je u odredbama članaka 2., 48. i 49. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22 i 101/23) kojima je uređeno financiranje dječjih vrtića i u odredbi članka 37. Zakona o dadiljama („Narodne novine“ broj: 37/13, 98/19) kojom je propisano subvencioniranje djelatnosti dadilja od strane jedinice lokalne samouprave, a zbog utvrđivanja javnih potreba u području predškolskog odgoja i obrazovanja. Člankom 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 – pročišćeni tekst i 1/18, 2/20 i 1/21) utvrđena je nadležnost Gradskog vijeća Grada Koprivnice za donošenje općih akata.

1. **Ocjena stanja i osnovna pitanja koja se uređuju aktom i objašnjenje pojedinih odredbi**

Navedenim Programom obuhvaćena je djelatnost predškolskog odgoja i obrazovanja, njezini ciljevi i potrebe, osigurana sredstva te načini realizacije istih.

Danas na području Grada Koprivnice djeluju ukupno 4 dječja vrtića i to: Dječji vrtić „Tratinčica“, Dječji vrtić Centra za odgoj, obrazovanje i rehabilitaciju Podravsko sunce, Dječji vrtić „Igra“, i Dječji vrtić „Sveti Josip“- Podružnica Koprivnica. U navedenim ustanovama predškolskim odgojem i obrazovanjem obuhvaćeno je preko 1000 djece jasličke, vrtićke i predškolske dobi, a provode se redovni programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi te posebni poludnevni i kraći programi, program predškole i drugi programi važni za razvoj predškolskog odgoja u Gradu Koprivnici.

Od rujna 2025. godine s radom kreće novoosnovani vrtić Dječji vrtić „Medenjak“ Koprivnica s dodatnih 14 odgojnih skupina u kojima će biti smješteno 280 djece.

Ujedno se navedenim Programom osiguravaju i financijska sredstva za sufinanciranje čuvanja, brige i njege djece jasličke i vrtićke dobi u 12 obrta za čuvanje djece koji djeluju na području Grada Koprivnice, a u kojima se usluga pruža za prosječno 120 djece.

Osiguravaju se financijska sredstva i za djecu koja nisu uspjela ostvariti upis u dječje vrtiće kojima je osnivač Grad Koprivnica, a upisana su u dječji vrtić koji svoju djelatnost obavlja izvan područja Grada Koprivnice.

Člankom 1. ovog Programa mijenjaju se iznosi sredstava planiranih u Proračunu Grada Koprivnice namijenjeni za predškolski odgoj i obrazovanje na način da se ukupan iznos od 12.677.113,00 EUR povećava na iznos od 12.854.948,00 EUR. Iznos za program predškolskog odgoja povećava se sa 7.135.713,00 EUR na 7.368.548,00 EUR. Iznos za izgradnju i rekonstrukciju objekata smanjuje se sa 5.541.400,00 EUR na 5.486.400,00 EUR.

Člankom 4. dodaje se novi dječji vrtić u sustav riznice, Dječji vrtić „Medenjak“.

Članak 3. propisuje gdje će ovaj Program biti objavljen te da će stupiti na snagu prvog dana od dana objave.

1. **Potrebna sredstva za provedbu akta**

Sredstva za provedbu ovog Programa planirana su u II. Izmjenama i dopunama Proračuna Grada Koprivnice za 2025. godinu u ukupnom iznosu od 12.854.948,00 EUR i to kako slijedi:

|  |  |  |
| --- | --- | --- |
| PROGRAM | PROGRAM PREDŠKOLSKOG ODGOJA | 7.349.148,00 |
| A300113 | Sufinanciranje cijene smještaja djece u privatnim vrtićima | 579.612,00 |
|  | *Vrtići izvan Grada Koprivnice* | *3.000,00* |
|  | *Dječji vrtić Sv. Josipa* | *94.392,00* |
|  | *Dječji vrtić "Igra"* | *482.220,00* |
| A300112 | Sufinanciranje cijene smještaja djece kod dadilja | 200.000,00 |
| A300118 | Sredstva za fiskalnu održivost dječjih vrtića | 284.800,00 |
| A300119 | Osnivanje novog dječjeg vrtića | 51.393,00 |
| A300101 | Odgojno i administrativno tehničko osoblje - DV Tratinčica | 4.057.960,00 |
| A300104 | Predškola - DV Tratinčica | 28.200,00 |
| A300105 | Unapređenje standarda - vlastiti prihodi | 783.580,00 |
| A300120 | Odgojno i administrativno tehničko osoblje- D.V. „Medenjak“ | 938.200,00 |
| A300121 | Unapređenje standarda- DV „Medenjak“ | 161.800,00 |
| A300102 | Odgojno i administrativno tehničko osoblje - DV COOR Podravsko sunce | 187.567,00 |
| A300106 | Didaktika, pomagala | 9.136,00 |
| A300111 | Rana razvojna podrška | 66.900,00 |
| PROGRAM | ERASMUS+ | 19.400,00 |
| A600212 | Erasmus + KA 121-SCH-000225323 - DV Tratinčica | 19.400,00 |
| PROGRAM | PROGRAM IZGRADNJE I REKONSTRUKCIJE OBJEKATA | 5.486.400,00 |
| K400506 | Projektiranje i izgradnja dječjeg vrtića Bajer | 5.486.400,00 |
| **UKUPNO:** | | **12.854.948,00** |

Slijedom navedenog, predlaže se Gradskom vijeću Grada Koprivnice donošenje Programa o izmjenama i dopuni Programa javnih potreba u području predškolskog odgoja i obrazovanja Grada Koprivnice za 2025. godinu.

Nositelj izrade: Predlagatelj:

Upravni odjel za društvene djelatnosti

PROČELNICA: GRADONAČELNIK:

Ana Mlinarić, dipl.soc. rad. Mišel Jakšić, dipl.oec.

Upravni odjel za izgradnju grada, upravljanje

nekretninama i komunalno gospodarstvo

PROČELNIK:

Mario Perković, dipl.ing.građ.