Na temelju članka 40. Statuta Grada Koprivnice («Glasnik Grada Koprivnice» broj 4/09, 1/12, 1/13, 3/13. – pročišćeni tekst, 1/18, 2/20 i 1/21), Gradsko vijeće Grada Koprivnice na 2. sjednici održanoj dana 17.07.2025. godine donijelo je

**PRAVILNIK**

**o stipendiranju studenata s područja Grada Koprivnice**

**I. OPĆE ODREDBE**

**Članak 1.**

Ovim Pravilnikom o stipendiranju studenata s područja Grada Koprivnice (u daljnjem tekstu: „Pravilnik“) propisuju se uvjeti za dodjelu stipendija studentima s područja Grada Koprivnice, sadržaj javnog natječaja za dodjelu stipendije, kriteriji za izradu lista reda prvenstva, osnovica i visina stipendije, ugovorne obveze, isplata stipendije, uvjeti za vraćanje i oslobađanje od obveze vraćanja stipendije te ostala pitanja koja se odnose na prava i obveze korisnika studentskih stipendija Grada Koprivnice.

**Članak 2.**

Grad Koprivnica stipendira redovite studente s područja Grada Koprivnice na integriranom, prijediplomskom i diplomskom studiju, a koji imaju prijavljeno prebivalište na području Grada Koprivnice.

**Članak 3.**

Iznimno od odredbi ovog Pravilnika, gradonačelnik Grada Koprivnice može odobriti studentsku stipendiju Grada Koprivnice polaznicima redovitog poslijediplomskog sveučilišnog i specijalističkog studija koji kao redoviti studenti upisuju poslijediplomski studij odmah po završetku diplomskog studija pod uvjetom da u vrijeme upisa nisu u radnom odnosu.

Polaznici navedenih studija podnose molbu Gradu Koprivnici, a odluku donosi gradonačelnik Grada Koprivnice zaključkom.

**II. JAVNI NATJEČAJ**

**Članak 4.**

Povjerenstvo za stipendiranje studenata s područja Grada Koprivnice (u daljnjem tekstu: „Povjerenstvo“) temeljem odluke gradonačelnika Grada Koprivnice o raspisivanju javnog natječaja za dodjelu stipendija studentima s područja Grada Koprivnice za tekuću akademsku godinu, raspisuje javni natječaj za dodjelu stipendija studentima s područja Grada Koprivnice (u daljnjem tekstu: „Javni natječaj“).

Javni natječaj se objavljuje na mrežnoj stranici Grada Koprivnice, www.koprivnica.hr i traje najmanje 15 (petnaest) dana.

**Članak 5.**

Javni natječaj sadrži:

* uvjete i kriterije za dodjelu stipendije,
* naziv tijela kojem se prijave podnose,
* trajanje natječaja,
* rok u kojem će biti objavljeni rezultati natječaja i mjesto gdje će biti objavljeni,
* popis dokumentacije koja se prilaže.

**Članak 6.**

Za sudjelovanje na Javnom natječaju potrebno je priložiti dokumentaciju, i to kako slijedi:

1. ispunjen i potpisan obrazac prijave na natječaj,
2. potvrdu o upisu na redoviti integrirani, prijediplomski ili diplomski studij s naznakom smjera i studijske grupe,
3. prijepis ocjena iz prethodne akademske godine, odnosno presliku svjedodžbe završnog razreda srednje škole i završnog ispita, presliku svjedodžbe o državnoj maturi i presliku potvrde o položenim ispitima državne mature - obvezni dio – studenti koji se prijavljuju za deficitarna zanimanja,
4. presliku osobne iskaznice studenta,
5. potvrdu o prosječnim mjesečnim primanjima članova kućanstva razdoblje od siječnja do lipnja tekuće godine (po službenoj dužnosti pribavlja Grad Koprivnica) – studenti koji se prijavljuju za deficitarna zanimanja,
6. potvrdu kojom se dokazuje postignut uspjeh na natjecanjima (Državna natjecanja) – studenti koji se prijavljuju za deficitarna zanimanja,
7. izjavu o broju članova kućanstva,
8. potvrdu upravnog tijela Grada Koprivnice nadležnog za financije o plaćenim svim dospjelim potraživanjima od strane Grada Koprivnice za podnositelja i sve članove njegovog kućanstva,
9. dokazi o statusu iz članka 11. ovog Pravilnika.

**Članak 7.**

Na temelju provedenog Javnog natječaja, Povjerenstvo utvrđuje Liste reda prvenstva za dodjelu studentskih stipendija (u daljnjem tekstu: „Liste reda prvenstva“).

Na temelju Lista reda prvenstva gradonačelnik Grada Koprivnice donosi zaključak o dodjeli studentskih stipendija u tekućoj akademskoj godini.

**Članak 8.**

Sudionici Javnog natječaja, mogu uložiti prigovor gradonačelniku Grada Koprivnice u roku 8 (osam) dana po primitku pisane obavijesti o rezultatima Javnog natječaja.

Mišljenje o prigovoru iz stavka 1. ovog članka donosi Povjerenstvo na temelju kojeg gradonačelnik Grada Koprivnice u roku od 15 (petnaest) dana donosi odluku.

1. **KRITERIJI ZA IZRADU LISTE REDA PRVENSTVA**

**Članak 9.**

Liste reda prvenstva za deficitarna zanimanja, utvrđuju se temeljem sljedećih kriterija:

a) vrsta studija,

b) godina obrazovanja,

c) uspjeh u prethodnom obrazovanju,

d) prihod po članu kućanstva,

e) nadareni studenti,

f) nadareni učenici (za prvu godinu studija),

g) volontiranje.

1. Broj bodova po kriteriju „***vrsta studija***“, utvrđuje se na sljedeći način:

|  |  |
| --- | --- |
| **VRSTA STUDIJA** | **BROJ BODOVA** |
| Sveučilišni studij | 20 |
| Stručni studij | 10 |

1. Broj bodova po kriteriju „***godina obrazovanja***“, utvrđuje se na sljedeći način:

|  |  |
| --- | --- |
| **GODINA OBRAZOVANJA** | **BROJ BODOVA** |
| PRIJEDIPLOMSKI STUDIJ | |
| I. godina | 10 |
| II. godina | 30 |
| III. godina | 40 |
| IV. godina | 50 |
| DIPLOMSKI STUDIJ | |
| I. godina | 60 |
| II. godina | 70 |
| INTEGRIRANI STUDIJ | |
| I.godina | 10 |
| II. godina | 30 |
| III.godina | 40 |
| IV.godina | 50 |
| V. godina | 60 |
| VI. godina | 70 |

1. Broj bodova po kriteriju „***uspjeh u prethodnom obrazovanju***“ za 1. godinu prijediplomskog studija, utvrđuje se temeljem općeg uspjeha (prosjek ocjena svih predmeta završnog razreda, koji prosjek za učenike srednje i obrtničke škole uključuje i ocjene na završnom radu) u prethodnoj godini obrazovanja i to na sljedeći način:

|  |  |
| --- | --- |
| **OPĆI USPJEH** | **BROJ BODOVA** |
| Dovoljan (2) | 5 |
| Dobar (3) | 10 |
| Vrlo dobar (4) | 15 |
| Odličan (5) | 20 |

**+**

* Broj bodova po uspjehu ostvarenom na obveznim ispitima državne mature (hrvatski jezik, strani jezik i matematika) utvrđuje se na sljedeći način:

|  |  |
| --- | --- |
| **VIŠA RAZINA (A)** | **BROJ BODOVA** |
| Dovoljan (2) | 2 |
| Dobar (3) | 3 |
| Vrlo dobar (4) | 4 |
| Odličan (5) | 5 |

|  |  |
| --- | --- |
| **NIŽA RAZINA (B)** | **BROJ BODOVA** |
| Dovoljan (2) | 1 |
| Dobar (3) | 2 |
| Vrlo dobar (4) | 3 |
| Odličan (5) | 4 |

U 2023. godini ukinuta je viša i niža razina iz hrvatskog jezika, pa se broj bodova po osnovi ispita iz hrvatskog jezika dobiva na način da se primjenjuje bodovanje više razine državne mature.

Broj bodova općeg uspjeha zbraja se s brojem bodova po uspjehu ostvarenom na obveznim ispitima državne mature i dobije se „uspjeh u prethodnom obrazovanju“.

* Broj bodova za studente na višim godinama integriranog, prijediplomskog i diplomskog studija, utvrđuje se temeljem uspjeha (prosjek ocjena položenih predmeta prethodne godine studija, koji prosjek za studente prve godine diplomskog studija uključuje i ocjenu završnog rada) u prethodnoj godini obrazovanja i to na sljedeći način:

|  |  |
| --- | --- |
| **OPĆI USPJEH** | **BROJ BODOVA** |
| Dovoljan (2) | 20 |
| Dobar (3) | 30 |
| Vrlo dobar (4) | 40 |
| Odličan (5) | 50 |

1. Broj bodova po kriteriju „***prihod po članu kućanstva“***, utvrđuje se na temelju sljedećih dokumenata i na slijedeći način:

* potvrde o prosječnim mjesečnim primanjima članova kućanstva za razdoblje od siječnja do lipnja tekuće godine, koje po službenoj dužnosti pribavlja Grad Koprivnica, a broj bodova se utvrđuje na sljedeći način:

|  |  |
| --- | --- |
| **PRIHOD PO ČLANU KUĆANSTVA u EUR-ima** | **BROJ BODOVA** |
| 0 – 300,00 | 70 |
| 300,01 – 500,00 | 60 |
| 500,01 – 700,00 | 50 |
| 700,01 – 900,00 | 40 |
| 900,01 – 1.100,00 | 30 |
| više od 1.100,01 | 0 |

* izjave o broju članova kućanstva.

1. Broj bodova po kriteriju ***„nadareni studenti“*** utvrđuje se na sljedeći način:

|  |  |
| --- | --- |
| **NADARENI STUDENTI** | **BROJ BODOVA** |
| Objava stručnog rada u nacionalnom časopisu | 20 |
| Objava znanstvenog rada u nacionalnom časopisu | 40 |
| Izlaganje referata na nacionalno znanstvenom skupu | 40 |
| Dobivena fakultetska nagrada ili nagrada visoke škole | 50 |
| Objava znanstvenog rada u međunarodnom časopisu | 60 |
| Sudjelovanje referatom na međunarodnom znanstvenom skupu | 60 |
| Dobivena rektorova nagrada | stipendija |

1. Broj bodova po kriteriju ***„nadareni učenici“*** utvrđuje se na sljedeći način:

|  |  |
| --- | --- |
| **NADARENI UČENICI** | **BROJ BODOVA** |
| Sudjelovanje na Državnom natjecanju | 30 |
| Osvajanje 2. ili 3. mjesta na Državnom natjecanju | 60 |
| Osvajanje 1. mjesta na Državnom natjecanju | 80 ili stipendija za studij iz područja iz kojeg je osvojeno 1. mjesto |

g) Broj bodova po kriteriju ***„volontiranje“*** utvrđuje se na sljedeći način:

|  |  |
| --- | --- |
| **SATI VOLONTIRANJA** | **BROJ BODOVA** |
| Do 50 sati godišnje | 10 |
| Od 50 do 100 sati godišnje | 20 |
| Preko 100 sati godišnje | 30 |

Volontiranje je dobrovoljno ulaganje osobnog vremena, truda, znanja i vještina kojima se obavljaju usluge ili aktivnosti za dobrobit druge osobe ili za opću dobrobit, bez postojanja uvjeta isplate novčane naknade ili potraživanja imovinske koristi za obavljeno volontiranje, a obavljaju ih osobe na način predviđen Zakonom o volonterstvu.

Organizator volontiranja može biti svaka pravna osoba registrirana sukladno zakonu, koja organizira volontiranje sukladno odredbama Zakona o volonterstvu.

Status volontera dokazuje se potvrdom o volontiranju koja sadrži: osobne podatke o volonteru/volonterki, podatke o vremenu volontiranja, edukaciji, kratak opis volonterskih aktivnosti, potpis volonterki ili volontera, pečat i potpis osobe ovlaštene za zastupanje organizatora volontiranja kojima se jamči točnost navedenih podataka te ocjena mentora – voditelja volontiranja.

**Članak 10.**

Liste reda prvenstva za studente koji nisu upisali deficitarna zanimanja, utvrđuju se temeljem sljedećih kriterija:

- prebivalište na području Grada Koprivnice i

- plaćena potraživanjima od strane Grada Koprivnice za podnositelja i sve članove njegovog kućanstva.

**Članak 11.**

Osimbodova koji se ostvaruju temeljemkriterija utvrđenih u članku 9. ovog Pravilnika, kandidatima na natječaju za ostvarivanje prava na stipendiju za deficitarna zanimanja, dodjeljuju se i dodatni bodovi prema određenom statusu, kako slijedi:

* studentu s utvrđeniminvaliditetom – 50 bodova,
* studentu korisniku inkluzivnog dodatka – 50 bodova,
* studentu koji je dijete poginulog ili nestalog hrvatskog branitelja iz Domovinskog rata odnosno studentu koji je dijete ratnog vojnog invalida iz Domovinskog rata- 30 bodova,
* studentu koji je dijete civilnih osoba s invaliditetom utvrđenom u visini 80% i više – 30 bodova,
* studentu koji je dijete korisnika inkluzivnog dodatka I.,II. i III. razine – 30 bodova,
* studentu koji je dijete korisnika inkluzivnog dodatka IV. i V. razine – 20 bodova,
* za svakog člana obitelji koji redovito studira –10 bodova,
* za jednog nezaposlenog roditelja (prijavljenog na Zavod za zapošljavanje - Područni ured Koprivnica) - 10 bodova,
* za oba nezaposlena roditelja (prijavljena na Zavod za zapošljavanje – Područni ured Koprivnica) - 20 bodova,
* za korisnike zajamčene minimalne naknade - 10 bodova,
* studentu koji je dijete samohranog roditelja – 30 bodova.

Statusi iz stavka 1. podstavaka 1. do 10. ovog članka, dokazuju se rješenjem, potvrdom ili uvjerenjem nadležnog tijela.

Status iz stavka 1. podstavka 11. ovog članka, dokazuje se izvodom iz matice umrlih (za umrlog roditelja) ili izvodom iz matice rođenih (ime jednog roditelja).

Samohranim roditeljem u smislu ovog Pravilnika smatra se roditelj koji ne živi u bračnoj ili izvanbračnoj zajednici i sam skrbi za svoju djecu.

**IV. VISINA STIPENDIJE**

**Članak 12.**

Visina stipendije za studente s prebivalištem na području Grada Koprivnice iznosi:

* za redovite polaznike integriranog, prijediplomskog, diplomskog i poslijediplomskog studija koji se školuju u Republici Hrvatskoj – 130,00 EUR mjesečno,
* za redovite polaznike integriranog, prijediplomskog, diplomskog i poslijediplomskog studija koji se školuju izvan Republike Hrvatske – 210,00 EUR mjesečno,
* za redovite polaznike integriranog, prijediplomskog, diplomskog i poslijediplomskog studija koji se školuju u Republici Hrvatskoj, a imaju utvrđeni invaliditet veći od 50% - 170,00 EUR mjesečno,
* za redovite polaznike integriranog, prijediplomskog, diplomskog i poslijediplomskog studija koji se školuju izvan Republike Hrvatske, a imaju utvrđeni invaliditet veći od 50% - 290,00 EUR mjesečno i
* za redovite polaznike integriranog, prijediplomskog, diplomskog i poslijediplomskog studija koji se školuju u Republici Hrvatskoj za deficitarna zanimanja – 300,00 EUR mjesečno.

Odlukom gradonačelnika Grada Koprivnice će se utvrditi lista deficitarnih zanimanja kao i broj deficitarnih stipendija koje se dodjeljuju, za svaku akademsku godinu.

Listu deficitarnih zanimanja, za svaku akademsku godinu, gradonačelnik Grada Koprivnice će utvrditi rukovodeći se relevantnim podacima mjerodavnih službi.

**V. UGOVORNE OBVEZE**

**Članak 13.**

Nakon odobrenja stipendije, Korisnik stipendije i Grad Koprivnica sklapaju ugovor o stipendiranju koji između ostalog sadrži:

* naziv studija i obrazovni profil za koji je odobrena stipendija,
* visinu odobrene stipendije, dinamiku i način isplate,
* datum početka i završetka isplate stipendije,
* odredbe o međusobnim pravima i obvezama obzirom na trajanje obrazovanja, prekid i završetak obrazovanja,
* odredbe o obvezi obavljanja društveno-korisnog rada za potrebe Grada Koprivnice,

- odredbe o zadužnici,

* odredbe o uvjetima i početku vraćanja stipendije,
* odredbe o sankcijama za nepoštivanje ugovora,
* ostala prava i obveze ugovornih strana.

**VI. ISPLATA STIPENDIJE**

**Članak 14.**

Iznos stipendije isplaćuje se na račun Korisnika stipendije do desetog u mjesecu za prethodni mjesec.

Isplata stipendije vrši se u 12 (dvanaest) jednakih mjesečnih rata.

Pravo na isplatu stipendije Korisnik stipendije ostvaruje i u godini koja slijedi iza zadnjeg završenog semestra uz uvjet da je zadržao status redovitog studenta.

**Članak 15.**

Korisniku stipendije koji ima zaključen Ugovor o stipendiranju, omogućit će se nastavak stipendiranja na integriranom, prijediplomskom, diplomskom i poslijediplomskom studiju ukoliko upravnom tijelu nadležnom za društvene djelatnosti, dostavi potvrdu o upisu:

* u narednu godinu studija (najkasnije do 31. listopada tekuće godine) ili
* u zimski semestar obrazovanja (najkasnije do 31. listopada tekuće godine) ili
* u ljetni semestar obrazovanja (najkasnije do 15. ožujka tekuće godine).

**Članak 16.**

Ukoliko Korisnik stipendije ne upiše narednu godinu studija gubi pravo na isplatu studentske stipendije Grada Koprivnice i to do završetka integriranog, prijediplomskog odnosno diplomskog studija.

Ukoliko Korisnik stipendije koji je izgubio pravo na isplatu studentske stipendije Grada Koprivnice, završi prijediplomski studij sukladno članku 18. Pravilnika te kao redoviti student upiše diplomski studij ima pravo na nastavak isplate studentske stipendije na diplomskom studiju.

Ukoliko, Korisnik stipendije dostavi potvrdu o upisu nakon roka iz članka 15. ovog Pravilnika, ima pravo na isplatu stipendije od dana dostave potvrde o redovnom upisu u narednu godinu studija, odnosno naredni semestar.

**Članak 17.**

Iznimno od odredbi članka 15. ovog Pravilnika, Korisnik stipendije koji zbog opravdanog razloga dva puta uzastopce upiše istu godinu studija, a sljedeće akademske godine dostavi potvrdu o upisu u višu godinu studija ima pravo na isplatu stipendije za tu akademsku godinu.

Pod pojmom „opravdani razlog“ podrazumijeva se bolest korisnika stipendije, teža bolest užeg člana obitelji, smrt užeg člana obitelji (mama, tata, brat, sestra), teško narušena ekonomska situacija u obitelji, trudnoća Korisnika stipendije i ostali nenavedeni opravdani razlozi.

Za utvrđivanje opravdanog razloga Korisnik stipendije dužan je dostaviti pisane dokaze i to:

* za težu bolest – medicinsku dokumentaciju iz koje se jasno može utvrditi da je bolest utjecala na tijek studiranja (mišljenje specijaliste),
* za smrtni slučaj – Izvadak iz matice umrlih,
* za teško narušenu ekonomsku situaciju – prihodi obitelji, dokaz o otkazu užeg člana obitelji i slično,
* za trudnoću – liječnička potvrda i
* ostali opravdani razlozi.

Ostali opravdani razlozi iz stavka 3. podstavka 5. ovog članka, utvrđuju se temeljem diskrecijske ocjene Povjerenstva za stipendiranje studenata s područja Grada Koprivnice u roku od 30 (trideset) dana od dana dostave zahtjeva Korisnika stipendije, na temelju koje pročelnik u roku od 15 (dana) donosi odluku o kojoj dopisom obavještava Korisnika stipendije.

Korisnik stipendije koji nakon trudnoće odluči koristiti porodiljni dopust, dužan je dostaviti potvrdu o upisu u tekuću akademsku godinu.

Ukoliko Korisnik stipendije koji koristi porodiljni dopust ne upiše višu godinu studija, a i dalje ima status redovitog studenta, u tekućoj akademskoj godini nema pravo na isplatu studentske stipendije, ali ako sljedeće akademske godine dostavi potvrdu o upisu u višu godinu studija, ima pravo na nastavak stipendiranja.

**VII. UVJETI ZA VRAĆANJE I OSLOBAĐANJE OD OBVEZE VRAĆANJA STIPENDIJE**

**Članak 18.**

Korisnik studentske stipendije Grada Koprivnice koji završi studij kao redoviti student u akademskoj godini u kojoj je upisao zadnju godinu studija ili u roku od 1 (jedne) godine od završetka zadnjeg semestra studija, oslobađa se u potpunosti od obveze vraćanja primljenog iznosa stipendije.

**Članak 19.**

Korisnik studentske stipendije Grada Koprivnice koji završi studij kao redoviti student u roku od 2 (dvije) godine od završetka zadnjeg semestra studija, dužan je vratiti 50% od ukupno primljenog iznosa stipendije uvećanog za kamatu po stopi od 2 % godišnje.

**Članak 20.**

Korisnik studentske stipendije Grada Koprivnice koji ne završi studij, prekine studij, koji završi studij u roku duljem od 2 (dvije) godine od završetka zadnjeg semestra studija, koji sam zatraži vraćanje primljenog iznosa stipendije ili koji završi studij kao izvanredni student, dužan je vratiti ukupno primljeni iznos stipendije uvećan za kamatu po stopi od 2 % godišnje.

**Članak 21.**

Korisnik studentske stipendije Grada Koprivnice koji ima utvrđeni invaliditet veći od 50%, a koji završi studij kao redoviti student ili koji tijekom studija izgubi status redovitog studenta te završi studij kao izvanredni student u roku od 3 (tri) godine od završetka zadnjeg semestra studija, oslobađa se u potpunosti od obveze vraćanja primljenog iznosa stipendije.

**Članak 22.**

Radi ostvarivanja prava na oslobađanje od obveze vraćanja stipendije Grada Koprivnice, Korisnici su dužni dostaviti potvrdu obrazovne ustanove o datumu završetka studija.

**Članak 23.**

Korisnik stipendije Grada Koprivnice koji ima uvjete za oslobađanje od obveze vraćanja stipendije dužan je upravnom tijelu Grada Koprivnice nadležnom za društvene djelatnosti podnijeti zahtjev za oslobađanje najkasnije u roku od 30 (trideset) dana od završetka obrazovanja.

Po isteku roka iz stavka 1. ovog članka i neodazivanja na pismenu obavijest upravnog tijela Grada Koprivnice nadležnog za društvene djelatnosti, Grad Koprivnica će protiv korisnika stipendije pokrenuti postupak naplate cijelog iznosa stipendije uvećanog za kamate po stopi od 2 % godišnje.

**Članak 24.**

Korisnik stipendije koji je dužan u cijelosti ili djelomično vratiti stipendiju Grada Koprivnice, započinje odmah s otplatom, a najkasnije u roku od 1 (jedne) godine od datuma stjecanja diplome odnosno gubitka statusa redovitog studenta.

**Članak 25.**

Ukupan dug se sastoji od iznosa primljene stipendije i utvrđenih kamata.

Kamata se računa od datuma isplate svake pojedine rate stipendije do datuma obračuna duga (datum kad je utvrđeno da se stipendija mora vraćati).

Zaduženi student koji ne može dug vratiti u cijelom iznosu sklapa s Gradom Koprivnicom Sporazum o podmirenju duga, u kojem se utvrđuju uvjeti, način otplate, otplatne rate i početak otplate duga.

Nakon potpisa Sporazuma o podmirenju duga, kamata se više ne obračunava.

Zaduženom studentu koji s Gradom Koprivnica zaključi Sporazum o podmirenju duga može se odobriti obročna otplata duga na razdoblje do 60 mjesečnih obroka.

**Članak 26.**

Povrat stipendije Grad Koprivnica osigurava sa zadužnicom.

U slučaju trajnog gubitka radne sposobnosti Korisnika stipendije Grada Koprivnice ili u slučaju njegove smrti primljeni iznos stipendije se otpisuje.

**VIII. PRIJELAZNE I ZAVRŠNE ODREDBE**

**Članak 27.**

Danom stupanja na snagu ovog Pravilnika prestaje važiti Pravilnik o stipendiranju studenata s područja Grada Koprivnice („Glasnik Grada Koprivnice“ broj 8/22 i 6/24).

**Članak 28.**

Ovaj Pravilnik će se objaviti u „Glasniku Grada Koprivnice“, a stupa na snagu 1. listopada 2025. godine.

GRADSKO VIJEĆE

GRADA KOPRIVNICE

KLASA: 604-02/25-01/0009

URBROJ: 2137-1-06-02/9-25-5

Koprivnica, 17.07.2025.

PREDSJEDNIK:

Ivan Pal, prof.