Na temelju članka 6. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10. i 10/23.) i članka 40. Statuta Grada Koprivnice («Glasnik Grada Koprivnice» broj 4/09., 1/12.,1/13., 3/13., 1/18., 2/20. i 1/21.), Gradsko vijeće Grada Koprivnice na 2. sjednici održanoj 17.07.2025. godine, donijelo je

ODLUKU

o naknadi za rad gradonačelnika i zamjenika gradonačelnika koji dužnost obnaša

bez zasnivanja radnog odnosa u Gradu Koprivnici

Članak 1.

Ovom Odlukom o naknadi za rad gradonačelnika i zamjenika gradonačelnika koji dužnost obnaša bez zasnivanja radnog odnosa u Gradu Koprivnici (u daljnjem tekstu: Odluka) utvrđuje se mjesečna naknada za rad te druga prava gradonačelnika i zamjenika gradonačelnika Grada Koprivnice koji dužnost obnaša bez zasnivanja radnog odnosa u Gradu Koprivnici (u daljnjem tekstu: gradonačelnik, zamjenik gradonačelnika).

Članak 2.

Naknada za rad gradonačelnika iznosi 30 % od umnoška koeficijenta utvrđenog za obračun plaće gradonačelnika koji dužnost obnaša profesionalno i osnovice za obračun plaće.

Naknada za rad zamjenika gradonačelnika iznosi 30 % od umnoška koeficijenta utvrđenog za obračun plaće zamjenika gradonačelnika koji dužnost obnaša profesionalno i osnovice za obračun plaće.

Iznosi iz stavka 1. i stavka 2. ovog članka su bruto iznosi za isplatu.

Članak 3.

Za vrijeme obnašanja dužnosti, gradonačelnik i zamjenik gradonačelnika ostvaruju osim prava na naknadu za rad i ostala prava na naknadu stvarnih materijalnih troškova nastalih u svezi s obnašanjem dužnosti koje ostvaruju gradonačelnik i zamjenik gradonačelnika koji dužnost obnašaju profesionalno, a odnose se na troškove prijevoza na službenom putu, dnevnica i drugih troškova vezanih uz službeno putovanje.

Članak 4.

Danom stupanja na snagu ove Odluke prestaje važiti Odluka o naknadi za rad zamjenika gradonačelnika koji dužnost obavlja bez zasnivanja radnog odnosa u Gradu Koprivnici („Glasnik Grada Koprivnice“ broj 2/10.).

Članak 5.

Ova Odluka stupa na snagu osmoga dana od dana objave u „Glasniku Grada Koprivnice“.

GRADSKO VIJEĆE

GRADA KOPRIVNICE

KLASA: 024-03/23-01/0001

URBROJ: 2137-1-04/1-25-5

Koprivnica,17.07.2025.

PREDSJEDNIK:  
 Ivan Pal, prof.

O B R A Z L O Ž E N J E

1. **ZAKONSKA OSNOVA**

Zakonska osnova za donošenje ove Odluke je Zakon o plaćama u lokalnoj i područnoj (regionalnoj) samoupravi („Narodne novine“ broj 28/10. i 10/23.) kojim je u članku 6. stavku 1. propisano da naknade za rad župana, zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće. Dok je u stavku 2. istog članka propisano da Odluku o visini naknade za rad donosi predstavničko tijelo jedinice lokalne i područne (regionalne) samouprave.

1. **OCJENA STANJA I OSNOVNA PITANJA KOJA SE UREĐUJU ODLUKOM**

Sukladno nalogu Ministarstva pravosuđa, uprave i digitalne transformacije, Uprave za pravosudnu i upravnu inspekciju, Službe za inspekciju lokalne i područne (regionalne) samouprave od 6. svibnja 2025. godine kojim je naloženo Gradu Koprivnici poduzimanje radnji u svrhu donošenja odluke o visini naknade za rad gradonačelnika i zamjenika gradonačelnika koji dužnost obnaša bez zasnivanja radnog odnosa u roku 60 dana od konstituiranja predstavničkog tijela, Gradsko vijeće dužno je donijeti odluku kojom će se utvrditi naknada za rad gradonačelnika i zamjenika gradonačelnika koji dužnost obnaša bez zasnivanja radnog odnosa u Gradu Koprivnici, neovisno o trenutnom načinu obnašanja dužnosti.

Predmetnu Odluku je prema navedenom nalogu potrebno donijeti iako se naknada neće primijeniti na gradonačelnika budući da je Zakonom o sprječavanju sukoba interesa propisano da dužnosnici koji za vrijeme obnašanja javne dužnosti primaju plaću za dužnost koju obnašaju (u ovom slučaju dužnost zastupnika u Hrvatskom saboru) ne smiju primati drugu plaću ni naknadu za obnašanje druge javne dužnosti. Navedena naknada također se neće primjeni niti na zamjenicu gradonačelnika budući da ona dužnost obnaša profesionalno.

Člankom 6. Zakona o plaćama u lokalnoj i područnoj (regionalnoj) samoupravi propisano je da naknada za rad gradonačelnika i njihovih zamjenika koji dužnost obnašaju bez zasnivanja radnog odnosa može iznositi najviše do 50 % umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Odlukom o plaći i drugim materijalnim pravima gradonačelnika i zamjenika gradonačelnika Grada Koprivnice koeficijent gradonačelnika iznosi 5,56 a zamjenika gradonačelnika koji dužnost obavlja profesionalno iznosi 4,72, a kao osnovica se primjenjuje osnovica za obračun plaće državnih dužnosnika.

Ovom Odlukom predlaže se da naknada za rad gradonačelnika i zamjenika gradonačelnika koji dužnost obavlja bez zasnivanja radnog odnosa iznosi 30% od umnoška koeficijenta za obračun plaće odgovarajućeg nositelja dužnosti koji dužnost obnaša profesionalno i osnovice za obračun plaće. Navedeni iznos je bruto iznos kod obračuna za isplatu.

Ostalim odredbama Odluke regulirana su prava po osnovi službenih putovanja kao što je propisano i za dužnosnike koji dužnost obnašaju profesionalno te stupanje na snagu predmetne Odluke u skladu sa Zakonom o lokalnoj i područnoj (regionalnoj) samoupravi.

U skladu sa svime naprijed navedenim predlaže se donošenje Odluke o naknadi za rad i drugim pravima gradonačelnika i zamjenika gradonačelnika koji dužnost obavlja bez zasnivanja radnog odnosa u Gradu Koprivnici u priloženom tekstu.

1. **SREDSTVA ZA PROVEDBU ODLUKE**

Za provedbu ove odluke nije potrebno osigurati dodatna sredstva u proračunu.

Nositelj izrade: Predlagatelj:

UPRAVNI ODJEL ZA POSLOVE GRADONAČELNIK

GRADSKOG VIJEĆA I GRADONAČELNIKA Mišel Jakšić

Pročelnica:

Dubravka Kardaš