**O B R A Z L O Ž E NJ E**

1. **PRAVNI TEMELJ**

Ovaj Program donosi se na temelju članka 11. stavka 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16), Uredbe komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023.) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21).

1. **OSNOVNA PITANJA KOJA SE UREĐUJU AKTOM I OBRAZLOŽENJE POJEDINIH ODREDBI**

Predloženi Program predstavlja akt na temelju kojeg Grad Koprivnica dodjeljuje potpore male vrijednosti subjektima malog gospodarstva u smislu Uredbe komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023.

Uredbom komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023. ukupan iznos potpora male vrijednosti koje se po državi članici dodjeljuju jednom poduzetniku se smije premašiti 300.000,00 EUR tijekom bilo kojeg trogodišnjeg razdoblja.

U ožujku 2022. godine, gradsko vijeće Grada Koprivnice usvojilo je Strategiju razvoja Grada Koprivnice do 2030. godine u kojoj su u sklopu strateških ciljeva Prioriteta 1. stavljen naglasak na stvaranje poticajnog okruženja za razvoj konkurentnog i inovativnog gospodarstva kroz širenje programa poticaja, širenjem površina poduzetničkih zona, osiguravanjem podrške poduzetnicima prilikom apliciranja za sredstava iz Eu fondova ali i jačanjem njihovih kapaciteta.

Navedenim Programom utvrđuju se svrha, ciljevi i sredstva za provedbu, korisnici potpora male vrijednosti, nositelji Programa, mjere za provedbu Programa, kao i pravni okvir po kojem će se provoditi mjere i dodjeljivati potpore male vrijednosti.

Mjere iz Programa dodjele potpora male vrijednosti subjektima malog gospodarstva na području Grada Koprivnice za 2025. godinu provode s ciljem poticanja razvoja konkurentnosti poduzetnika na tržištu, osnaživanja novoosnovanih poslovnih subjekata, ostvarivanje praktičnog obrazovanja i boljeg informiranja u poduzetništvu, poboljšanje uvjeta raspoloživosti financijskih resursa i korištenja EU sredstava i podizanja razine poduzetničke kulture i rješavanja društvenih problema primjenom poduzetničkih načela.

Potpore male vrijednosti dodjeljuju se u obliku nepovratnih subvencija kao nadopuna privatnom financiranju.

Korisnici potpora male vrijednosti su subjekti malog gospodarstva utvrđeni Zakonom o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16).

Potpore male vrijednosti dodijeliti će se subjektima malog gospodarstva koji zadovoljavaju sljedeće uvjete:

1. da su u potpunosti u privatnom vlasništvu i imaju registrirano sjedište na području Grada, a obrtnici i fizičke osobe koje obavljaju djelatnosti slobodnih zanimanja i prijavljeno prebivalište na području Grada;
2. da su isključivo registrirani kao obrti i trgovačka društva (d.o.o. i j.d.o.o), odnosno imaju registriranu djelatnost slobodnog zanimanja, domaću radinost ili sporedno zanimanje;
3. da imaju najmanje jednog zaposlenog na puno radno vrijeme, uključujući vlasnika/cu obrta. Vlasnik/ca obrta se smatra zaposlenikom svog obrta ukoliko nema zasnovan radni odnos kod druge pravne ili fizičke osobe;
4. da imaju podmirene obveze po osnovi javnih davanja o kojima službenu evidenciju vodi Porezna uprava;
5. da imaju podmirene obveze prema zaposlenicima;
6. da imaju podmirene obveze prema Gradu;
7. da nad njima nije otvoren stečajni postupak, postupak predstečajne nagodbe ili postupak likvidacije.

Iznimno od stavka 1. ovog članka, korisnici potpora male vrijednosti mogu biti i subjekti malog gospodarstva (neovisno o svoj sjedištu, odnosno prebivalištu) koji imaju registriranu podružnicu, sjedište obrta, izdvojeni pogon ili djelatnost slobodnog zanimanja na području Grada, uz uvjet da na navedenim lokacijama obavljaju gospodarsku djelatnosti te zadovoljavaju ostale uvjete iz ovog Programa.

Prava na nepovratne subvencije iz Programa dodjele potpora male vrijednosti subjektima malog gospodarstva na području Grada Koprivnice za 2025. godinu ostvaruju se kroz provedbu sljedećih 8 (osam) mjera:

* 1. Subvencioniranje uvođenja IT sustava i aplikacija u poslovanje;
  2. Subvencioniranje troškova poduzetnika početnika;
  3. Subvencioniranje troškova izrade projektnih prijedloga za sufinanciranje iz fondova Europske Unije;
  4. Subvencioniranje nabave strojeva i opreme;
  5. Subvencioniranje izlaganja na sajmovima;
  6. Subvencioniranje troškova stručnog osposobljavanja i usavršavanja zaposlenika;
  7. Subvencioniranje troškova smještaja djece u dječjim vrtićima ili obrtima za čuvanje djece poduzetnicama početnicama;
  8. Subvencioniranje certificiranja proizvoda i procesa.

Postupak dodjele potpora male vrijednosti iz ovog Programa pokreće se i provodi temeljem Javnog poziva i kriterija propisanih ovim Programom.

Vodeći se novim strateškim dokumentima razvoja Grada Koprivnice i propisima o potporama male vrijednosti, predlaže se donošenje Programa u priloženom tekstu.

1. **SREDSTVA ZA PROVEDBU AKTA**

Sredstva za provedbu ovog Programa osigurana su u Proračunu Grada za 2025. i projekcije Proračuna za 2026. i 2027. godinu, razdjel 012, glava 01201, aktivnost: A200201 „Subvencije poljoprivrednicima i poduzetnicima“ u iznosu od 105.500,00 EUR.

|  |  |
| --- | --- |
| Nositelj izrade akta:  Upravni odjel za financije, gospodarstvo  i europske poslove    PROČELNIK:  Zdravko Punčikar, dipl. oec. | Predlagatelj akta:  GRADONAČELNIK:  Mišel Jakšić, dipl. oec. |