**O B R A Z L O Ž E NJ E**

1. **PRAVNI TEMELJ**

Ovaj Program donosi se na temelju članka 11. stavka 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16), Uredbe komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023.) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst, 1/18, 2/20 i 1/21).

1. **OSNOVNA PITANJA KOJA SE UREĐUJU AKTOM I OBRAZLOŽENJE POJEDINIH ODREDBI**

Predloženi Program predstavlja akt na temelju kojeg Grad Koprivnica (u daljnjem tekstu: Grad) dodjeljuje potpore male vrijednosti za očuvanje i razvoj tradicijskih, odnosno umjetničkih obrta na području Grada Koprivnice za 2025. godinu sukladno odredbama Uredbe komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023.).

Uredbom komisije (EU) broj 2023/2831 od 13. prosinca 2023. godine o primjeni članka 107. i 108. Ugovora o funkcioniranju Europske unije na *de minimis* potpore (Službeni list Europske unije, L 2023/2831, 15.12.2023.) ukupan iznos potpora male vrijednosti koje se po državi članici dodjeljuju jednom poduzetniku ne smije premašiti 300.000,00 EUR tijekom bilo kojeg trogodišnjeg razdoblja.

U ožujku 2022. godine, gradsko vijeće Grada Koprivnice usvojilo je Strategiju razvoja Grada Koprivnice do 2030. godine u kojoj su u sklopu strateških ciljeva Prioriteta 1. stavljen naglasak na stvaranje poticajnog okruženja za razvoj konkurentnog i inovativnog gospodarstva kroz širenje programa poticaja, širenjem površina poduzetničkih zona, osiguravanjem podrške poduzetnicima prilikom apliciranja za sredstava iz Eu fondova ali i jačanjem njihovih kapaciteta.

Navedenim Programom utvrđuju se ciljevi i sredstva za provedbu Programa, korisnici potpora male vrijednosti, nositelji Programa, iznos potpore male vrijednosti, obveze davatelja i korisnika, prihvatljivi i neprihvatljivi troškovi, intenzitet potpore, postupak dodjele potpora male vrijednosti, postupak obrade podnesenih prijava, potrebna dokumentacija za prijavu, ugovaranje i izvješćivanje, namjensko korištenje i nadzor potpora male vrijednosti, pravo na prigovor te trajanje Programa.

Program dodjele potpora male vrijednosti (*de minimis* potpora) za očuvanje i razvoj tradicijskih, odnosno umjetničkih obrta na području Grada Koprivnice za 2025. godinu provodi s ciljem očuvanja, jačanja konkurentnosti, poticanja razvoja i lakše prilagodbe promjenama na tržištu obrtnicima i trgovačkim društvima koji/a svoju djelatnost obavljaju na tradicijski, odnosno umjetnički način.

Korisnici potpora male vrijednosti u smislu ovog Programa mogu biti isključivo obrti i trgovačka društva koji/a se bave sljedećim djelatnostima: bačvar, bakrokotlar, bravar, bravar – ključar, brijač, puhanje stakla, brusač, brušenje stakla i kristala, četkar, dimnjačar, graditelj glazbala i popravak, izrada suvenira i nakita na tradicijski način, izrada i restauriranje narodnih nošnji, izrada vitraja, kišobranar, kitničar, klobučar, knjigoveža, košarač (izrada predmeta od slame, trstika i pruća), kovač, krovopokrivač, krznar, kožni galanterist, kamenoklesar, krojač (isključivo šivanje po mjeri i popravak odjeće), licitar, lončar, lijevanje – odljevi umjetničkih predmeta, medičar, mlinar, pećar (izrada i slaganje keramičkih peći), puškar (izrada i popravak unikatnog oružja), postolar (ručna izrada i popravak obuće), remenar, restauriranje i ručna izrada namještaja, ručno kovanje – umjetnička bravarija, staklar, svjećar, stolar, tesar, tokar, tkanje na tkalačkom stanu, torbar (proizvodnja i popravak predmeta od kože), urar (isključivo održavanje i popravci), užar, vlasuljar, zlatovez i čipkarstvo, zlatar – filigranisti.

Korisnici potpora male vrijednosti uz obavljanje gore navedenih djelatnosti moraju zadovoljavati i sljedeće uvjete:

1. da su u potpunosti u privatnom vlasništvu, te imaju registrirano sjedište na području Grada, a obrtnici i prijavljeno prebivalište na području Grada;
2. imaju najmanje jednog zaposlenog (uključujući vlasnika/cu);
3. imaju podmirene obveze po osnovi javnih davanja o kojima službenu evidenciju vodi Porezna uprava (dokazuje se originalnom Potvrdom nadležne Porezne uprave);
4. imaju podmirene sve obveze prema Gradu;
5. udovoljavaju svim uvjetima i kriterijima koji su propisani ovim Programom.

Iznimno korisnici pojedinih mjera mogu biti i obrtnici i trgovačka društva (neovisno o svoj sjedištu odnosno prebivalištu) koji/a imaju registriranu podružnicu, sjedište obrta ili izdvojeni pogon na području Grada, uz uvjet da na navedenim lokacijama obavljaju gospodarsku djelatnosti i imaju prijavljenog najmanje jednog zaposlenog na puno radno vrijeme.

Potpore male vrijednosti dodjeljuju se u obliku nepovratnih subvencija.

Postupak dodjele potpora male vrijednosti iz ovog Programa pokreće se i provodi temeljem Javnog poziva i kriterija propisanih ovim Programom.

Vodeći se novim strateškim dokumentima razvoja Grada Koprivnice i propisima o potporama male vrijednosti, predlaže se donošenje Programa u priloženom tekstu.

1. **SREDSTVA ZA PROVEDBU AKTA**

Sredstva za provedbu ovog Programa osigurana su u Proračunu Grada za 2025. godinu, razdjel 012, glava 01201, aktivnost: A200201 „Subvencije poljoprivrednicima i poduzetnicima“ u iznosu od 20.000,00 EUR.

|  |  |
| --- | --- |
| Nositelj izrade akta:  Upravni odjel za financije, gospodarstvo  i europske poslove    PROČELNIK:  Zdravko Punčikar, dipl. oec. | Predlagatelj akta:  GRADONAČELNIK:  Mišel Jakšić, dipl. oec. |